b'\n_START_ARTICLE_\nSpotted dick\n_START_SECTION_\nOm navnet\n_START_PARAGRAPH_\nNavnet spotted dick har i England samme betydning som den direkte overs\xc3\xa6ttelse til dansk: prikket pik, men navnets oprindelse fortaber sig i fortiden. Spotted refererer til korenderne, der kan minde om prikker, hvorimod der ikke er enighed om, hvorfra dick er kommet. Kagen kendes ogs\xc3\xa5 som: spotted dog, plum duff, figgy dowdy, plum bolster og Spotted Richard (Dick er ogs\xc3\xa5 en kortform for Richard)._NEWLINE_I 1840\'ernes England blev ordet dick brugt om en type h\xc3\xa5rd ost. N\xc3\xa5r den blev serveret med m\xc3\xb8rk sirup, treacle sauce p\xc3\xa5 engelsk, kaldte man det treacle dick, og n\xc3\xa5r man sluttelig tilsatte korender eller rosiner, havde man spotted dick.\n_START_SECTION_\nKontroverser\n_START_PARAGRAPH_\nAt spotted dick er et kontroversielt navn p\xc3\xa5 en dessert, s\xc3\xa5 man i det engelske grevskab Gloucestershire i slutningen af 1990\'erne. P\xc3\xa5 hospitalsmenuerne \xc3\xa6ndrede man navnet p\xc3\xa5 kagen til Spotted Richard, da man mente, det oprindelige navn kunne v\xc3\xa6kke anst\xc3\xb8d hos patienterne og g\xc3\xb8re dem s\xc3\xa5 forlegne, at de ikke ville bestille den som dessert. I 2002 blev det oprindelige navn genindf\xc3\xb8rt. Lederen af hospitalets cateringafdeling, Mike Byrne, udtalte i den anledning: "The traditional puddings are very popular with patients and always have been and I don\'t think people get embarrassed by the name"._NEWLINE__NEWLINE_Den engelske indk\xc3\xb8bsk\xc3\xa6de Tesco ville i 2001 ogs\xc3\xa5 \xc3\xa6ndre navnet fra Spotted Dick til Spotted Richard i forretningerne. Begrundelsen her l\xc3\xb8d, at salget af kagen var faldet, da kunderne var for generte til at bede om den. Tesco iv\xc3\xa6rksatte en unders\xc3\xb8gelse blandt sine kunder via 1.200 sp\xc3\xb8rgeskemaer. Resultatet viste, at det hovedsageligt var m\xc3\xa6nd, der f\xc3\xb8lte sig utilpasse ved at k\xc3\xb8be Spotted Dick. Sk\xc3\xb8nt 98% af de adspurgte m\xc3\xa6nd havde spotted dick som sin favoritdessert, f\xc3\xb8lte 78% ubehag ved at k\xc3\xb8be den. 7% af m\xc3\xa6ndene oplevede det som besv\xc3\xa6rligt at benytte en kasse med en kvindelig ansat, og 3% af dem, hovedsagelig yngre m\xc3\xa6nd, svarede at de ops\xc3\xb8gte en kasse med en mandlig ansat, n\xc3\xa5r de skulle betale for Spotted Dick._NEWLINE_Tanken om at Tesco ville \xc3\xa6ndre navnet, gav til geng\xc3\xa6ld anledning til protest fra chefsmageren for den engelske Pudding Club, der har mottoet "Mad About Puddings", Simon Coombe . Til The Times udtalte han: "Spotted dick has always been spotted dick and there is no reason to change that". I 2002 besluttede Tesco s\xc3\xa5 at beholde navnet Spotted Dick. Formanden for Pudding Club, Peter Henderson, udtalte i den anledning: "We think that changing the name to Spotted Richard was totally ridiculous in the first place".\n_START_SECTION_\nIngredienserne\n_START_PARAGRAPH_\nDer findes mange varianter af spotted dick, og den er pr\xc3\xa6get af lokale traditioner. Men grundingredienserne i en popul\xc3\xa6r variant er: selvh\xc3\xa6vende mel, husholdningssalt, okset\xc3\xa6lle, friske br\xc3\xb8dkrummer, sukker, korender, melonskr\xc3\xa6l og m\xc3\xa6lk. I lighed med mange andre engelske kager, (puddings), dampkoges ogs\xc3\xa5 en Spotted dick.\n_START_SECTION_\nSpotted dick i fiktionen\n_START_PARAGRAPH_\nEn traditionsrig kage med et s\xc3\xa5 specielt navn, kan selvf\xc3\xb8lgelig ikke undg\xc3\xa5, at blive en del af fiktionen. I den engelske tv-serie, Herskab og tjenestefolk (Upstairs, Downstairs), fort\xc3\xa6ller kogekonen, Mrs. Bridges, at familien Bellamys \xc3\xa6tling, Major Edward, har haft spotted dick som sin yndlingsdessert siden barndommen, og i den amerikanske film Kong Ralph (King Ralph), hvor en amerikaner bliver udn\xc3\xa6vnt til konge i England, serveres han en dag for spotted dick. Ved synet af de aflange kagestykker udbryder han: "Whose dick?!!".'